# Статут УНС-а

1. Удружење новинара Србије (у даљем тексту УНС) је основано 9/21. децембра 1881. године у Београду под називом Српско новинарско друштво и представља једну је од најстаријих организација ове врсте у свету. Формирано је у времену када новинарство није било призната професија. Српско новинарско друштво од оснивања деловало је под називима Српско новинарско удружење (1891), Југословенско новинарско удружење – Београдска секција (1921), Београдско новинарско друштво (1929), Новинарско удружење у Београду (1941), а од 1945. године носи назив Удружење новинара Србије”.У складу са одредбама члана 12. и члана 22. Закона о удружењима (Службени гласник број 51/2009, 99/2011 - др. закони и 44/2018 - др. закон)*,* као и на основу одредби досадашњег Статута и то чланова 95, 96, 97 које се односе на поступак измена и допуна Статута као и чланова 31, 39, 40 који се односе на потребну већину и надлежност за усвајање измена и допуна Статута, Скупштина УНС-а, на седници одржаној дана 21.12.2024.године у Београду, донела је и усвојила Oдлуку о изменама и допунама Статута Удружења новинара Србије од 22.12.2015. године те у складу са наведеном Oдлуком и Oдлуку о усвајању пречишћеног текста Статута, те усваја пречишћен текст

СТАТУТА УДРУЖЕЊА НОВИНАРА СРБИЈЕ

I - ОПШТЕ ОДРЕДБЕ

Члан 1.

УНС је добровољно, самостално, недобитно, нестраначко, невладино удружење новинара .  
УНС је организован као јединствено удружење које делује на територији Републике Србије.  
Органи УНСа су: Скупштина УНС-а, Председник УНС-а, Управа, Надзорни одбор, Одбор за статутарна питања и Суд части.  
УНС се оснива на неодређено време.

Члан 2.

Пун назив удружења је Удружење новинара Србије.  
Скраћени назив удружења је УНС.  
У преводу на енглески језик пун назив УНС-а гласи: Journalists` Association of Serbia  
Скраћени назив УНС-а у преводу на енглески језик гласи: ЈАS  
Печат УНС-а је кружног облика, пречника 30 мм, са ћириличним текстом у круг: УДРУЖЕЊЕ НОВИНАРА СРБИЈЕ у средини пише: ОСНОВАНО 1881 БЕОГРАД  
УНС има и печат кружног облика, пречника 20 мм, са ћириличним текстом у круг: УДРУЖЕЊЕ НОВИНАРА СРБИЈЕ у средини пише: ОСНОВАНО 1881 БЕОГРАД, а служиће за оверу новинарских легитимација.

Члан 3.

Седиште УНС-а је у згради Дома новинара која је у власништву УНС-а, у Београду, Ресавска улица број 28.  
УНС има својство правног лица, а заступа га председник УНС-а, као и лица које он овласти“.

Члан 4.

Дан УНС-а је 21. децембар, установљен у спомен оснивања Удружења (у Београду, 9/21. децембра 1881. године).

Члан 5.

Слава УНС-а је Св. арх. Михаило (21. новембар).

Јавност рада

Члан 6.

Рад УНС-а је јаван.  
Јавност рада се остварује отвореношћу органа и тела УНС-а према чланству, правовременим обавештавањем чланства и јавности о раду органа, остваривањем права на увид члановима УНС-а у одлуке и друге опште акте УНС-а у складу са законом.  
Чланство се редовно обавештава о раду УНС-а и његових органа посредством интернет платформи, електронском поштом, јавним саопштењима и на други погодан начин.”

Члан 7.

Рад УНС-а се заснива на поштовању и прихватању слободе уверења, мишљења и изражавања и прихватању различитости.

Термини који се користе у овом Статуту, а који имају родно значење, изражени у граматичком мушком роду, подразумевају природни женски и мушки пол лица на које се односе. “

II - ЦИЉЕВИ И ЗАДАЦИ

Члан 8.

Циљеви УНС-а су:  
• остваривање и унапређивање професоналних права и интереса новинара и медијских радника, етичких стандарда и слободе мишљења, говора и изражавања у области информисања;  
• подршка јачању медијске саморегулације;  
• афирмисање права јавности да буде истинито, потпуно и благовремено обавештена о питањима од јавног значаја,  
• чување угледа и достојанства новинарске професије;  
• јачање солидарности међу новинарима;  
• побољшање услова рада, материјалне и социјалне заштите новинара;  
• остваривање безбедног и несметаног рада новинара;  
• борба против монопола у медијској сфери, залагање за самосталност и аутономију медија, новинара и медијских радника;  
• пружање правне помоћи и заштите члановима УНС-а, и другим новинарима и медијским радницима када су им повређена или угрожена радна и професионална права;  
• подизање квалитета образовања, медијске писмености, стручности и професионалности новинара и медијских радника;  
• заштита и одржавање Дома новинара Србије и друге имовине као материјалне основе и потпоре самосталности УНС-а;  
• неговање традиције српског новинарства укључујући организовање изложби, прикупљање збирки из историје штампе и новинарства, као и остваривање других пројеката у области и делатности културе;

• употреба, заштита и очување ћириличког писма;  
• организовање и подршка истраживачким пројектима у области новинарства   
• јачање облика организовања у удружењу, по области (фотографија, спорт, екологија и остале области) и начину рада (слободни новинари, дописници и остали);

• учешће у поступку доношења закона и других прописа у медијској сфери ради остваривања циљева УНС-а и поштовања уставности, законитости и уједначене примене права;

• залагање за заштититу и развој људских права и слобода, посебно мањина, осетљивих група, особа са хендикепом (инвалидитетом), младих;

**УНС** циљеве остварује сарадњом са домаћим и међународним удружењима и организацијама које се баве заштитом новинарства и слободом медија, синдикатима и институцијама.

**УНС** може да буде члан међународних савеза и организација чије су активности у складу са циљевима дефинисаним овим Статутом.  
**УНС** може имати поједине заједничке органе са другим удружењима и савезима у земљи и иностранству. Одлуку о образовању заједничких органа доноси Управа.”

Члан 9.

УНС остварује своје циљеве у области информисања јавности, унапређивања новинарске професије, унапређивања статуса новинара, безбедности и заштити права новинара.”

Члан 10.

УНС може непосредно да обавља привредну или другу делатност којом стиче добит у складу са законом којим се уређује класификација делатности, под следећим условима:  
1. да је делатност у вези са његовим статутарним циљевима;  
2. да је делатност предвиђена Статутом и  
3. да се делатност обавља у обиму потребном за остваривање циљева УНС-а.

Делатност из претходног става овог члана се уписује у Регистар привредних субјеката и обавља се у складу са прописима којима је уређена област у коју спадају те активности.

УНС нема право да остварену добит од привредне или друге делатности расподељује својим оснивачима, члановима, члановима органа УНС-а, директорима или председницима органа УНС-а, запосленима или са њима повезаним лицима.

За своје обавезе УНС одговара целокупном својом имовином.

Имовина УНС-а може да се користи једино за остваривање његових статутарних циљева.

Делатности које у складу са циљевима УНС-а обавља УНС су:  
- организовање прес конференција, радионица, семинара, скупова, студијских путовања, маркетиншких догађаја и активности;  
- образовање за новинарске и друге медијске послове;  
- издавање покретне и непокретне имовине УНС-а;   
- информисање и издавачка делатност;   
- продукција писаног, аудио, видео и аудио-визуелног садржаја.

Шифра делатности која претежно служи ради стицања прихода за остваривање циљева УНС-а је 683.“

III – ЧЛАНСТВО

Члан 11.

Чланство у УНС-у је добровољно.  
Пријем у чланство се уређује на основу Статута и Правилника.

Услови за пријем у чланство

Члан 12.

Члан Удружења може да постане особа која испуњава један од следећих услова:

1. ако има годину дана запослења у својству новинара или  
2. ако се годину дана бави новинарством ван радног односа као основним занимањем.

Особе из става 1.овог члана уз пријаву за пријем у чланство подносе и писану препоруку једног редовног члана УНС-а.

Услови из става 1. овог члана се не односе на придружене и приправне чланове.  
  
О поступку пријема у чланство, ближем одређивању услова који су непоходни да се испуне ради пријема у чланство, престанку чланства, ревизији пријема у чланство и сличним питањима Управа доноси посебан правилник.

Категорије чланства

Члан 13.

УНС има три категорије чланова: редовне чланове, придружене и приправне чланове.  
**Редовни чланови** су:  
• они којима је новинарство професија, односно претежно занимање ;  
• аутори или водитељи емисија са истраживачким и креативним елементима;   
• сниматељи и   
• фоторепортери и карикатуристи.  
**Придружени чланови** су:  
• особе којима новинарство није претежно занимање, а баве се новинарским послом;  
• некадашњи новинари који су били чланови Удружења 15 година непрекидно, а потом, на одређено време или трајно, напустили новинарско занимање;  
• новинари, страни држављани и новинари који раде за иностране медије и српске медије а живе и раде у иностранству;  
• пензионисани новинари који се више не баве новинарским послом;  
• водитељи емисија искључиво забавног садржаја;  
• технички уредници;  
• презентери и  
• камермани и монтажери  
**Приправни чланови** су студенти новинарства и студијских програма у којима се у претежном делу изучавају новинарство, фотографија и камера.

Пријем у чланство

Члан 14.

Кандидати за пријем подносе Извршном одбору појединачни захтев за пријем у чланство, писану препоруку и акт власника, овлашћеног лица или редакције, о испуњености услова из члана 12.

Образац захтева за пријем у чланство и документацију коју је потребно приложити одређује Управа. Образац садржи и изјаву члана да прихвата Статутом предвиђене циљеве УНС-а и Кодекс новинара Србије.

Управа може прописати додатне критеријуме за пријем у чланство.  
Додатни критеријуми, које може прописати Управа, не могу се односити нити примењивати у поступку по већ поднетим захтевима.

Уколико сматра да је потребно, Извршни одбор може затражити мишљење о испуњености услова од Одбора за статутарна питања као и мишљење Суда части о поштовању Статута или Кодекса новинара Србије за конкретног подносиоца захтева за пријем у чланство.  
Суд части и Одбор за статутарна питања доносе своје писано и образложено мишљење на првој наредној седници, а најкасније у року од месец дана од пријема захтева Извршног одбора и доставља га Извршном одбору у року од 8 дана.

У случају подношења непотпуног захтева за пријем у чланство, Извршни одбор неће одмах одбацити захтев за пријем у чланство, него ће посебним дописом затражити да се захтев допуни и упутити подносиоца захтева за пријем у чланство како и чиме да допуни захтев или које прилоге да поднесе уз захтев, и то у року од 15 дана од пријема дописа Извршног одбора.

Извршни одбор може и сам затражити од кандидата или медија додатна појашњења или доказе о кандидату који је поднео захтев.  
Одлуку о пријему доноси Извршни одбор у року од 30 дана од пријема уредног захтева за пријем у чланство и пријема мишљења Одбора за статутарна питања и мишљења Суда части.

Против одлуке Извршног одбора може се поднети жалба Управи УНС-а у року од 15 дана од дана пријема одлуке.  
Одлука Управе је коначна.

Престанак чланства

Члан 15.

Чланство у УНС-у престаје:  
1. иступањем из чланства;  
2. уколико члан у току календарске године не уплати годишњу чланарину за текућу годину и не испуњава материјалне обавезе према Удружењу;  
3. по коначној одлуци Суда части;  
4. по коначној одлуци Одбора за статутарна питања;  
5. када престану услови прописани за пријем у чланство и  
6. смрћу члана.

У случају из тачке 1, 2 и 5 овог члана, Извршни одбор доноси одлуку којом констатује да је чланство престало даном наступања предвиђених околности.  
Члану коме престане чланство у току календарске године не враћа се уплаћена чланарина за ту годину.

У случају из тачке 2. овог члана, Извршни одбор може у појединачном случају, а на захтев члана, донети одлуку о продужењу рока за уплату чланарине, ослобођењу од плаћања чланарине за текућу годину или претходну годину.

У случају из тачке 3. и 4. овог члана као коначна одлука Суда части и Одбора за статутарна питања сматра се одлука коју су ови органи донели а против којих није изјављена жалба у складу са одредбама овог Статута.

Чланство у УНС-у мирује, уколико члан УНС-а буде изабран у органе политичких странака или у државне органе, органе аутономне покрајине и органе локалне самоуправе. За време мировања статуса члана, мирују сва права и обавезе. Решење о мировању доноси Извршни одбор.”

Равноправност чланова

Члан 16.

Чланови УНС-а исте категорије чланства су равноправни, у складу са одредбама овог Статута.

Права чланова

Члан 17.

Права редовног члана:

Редовни члан има право да бира и буде биран у све органе УНС-а и као представник у органима савеза и асоцијација у којима је УНС оснивач или члан, као и право гласа на скупштини о свим питањима из надлежности скупштине

Право да бира и да буде биран члан стиче по истеку годину дана, рачунајући од дана стицања статуса редовног члана.

**Права сваког члана су**:

• да му се изда новинарска легитимација УНС а на захтев и легитимација Међународне федерације новинара у складу са прописаним условима.  
• да користи правне, материјалне и друге погодности које чланству обезбеђује УНС у складу са могућностима и прописаним условима;  
• да учествује у раду свих органа УНС-а складу са интерним правилима тог органа  
• да учествујe у раду свих облика организовања чланства УНС, у складу са интерним правилима која важе за тај облик организовања чланства.”

**Ограничења права на избор**

Члан 18.

**У органе УНС-**а и у органе савеза и асоцијација у којима је УНС члан, не могу бити бирани чланови УНС-а ако су:  
• запослени, службеници и функционери републичке или покрајинске Владе и министарстава и секретаријата и локалних органа управе;  
• функционери у политичким странкама чланови тела политичких странака;  
• власници, сувласници удела или акција у правном лицу које је оснивач медија, ако у конкретном медију има више од пет запослених, не рачунајући саме власнике или сувласнике удела или акција оних који су запослени у оснивачу медија и  
• директори медија и њихови заменици ако у медију има више од 5 запослених, не рачунајући саме директоре или заменике.

• истовремено и чланови других новинарских удружења на територији Републике Србије.

• мање од годину дана чланови УНС-а рачунајући од дана стицања статуса члана.

Члан који је изабран у органе УНС-а и у органе савеза и асоцијација у којима је УНС члан, може бити опозван са функције, ако у току мандата наступе околности предвиђене Статутом и законом које би онемогућиле избор тог члана у органе УНС-а и у органе савеза и асоцијација у којима је УНС члан.”

Обавезе члана

Члан 19.

Обавезе сваког члана су:  
• да се придржава Статута УНС-а и Кодекса новинара Србије;  
• да редовно уплаћује чланарину и извршава материјалне обавезе према УНС-у;

• да у свим органима, телима, комисијама и другим облицима организовања у земљи и иностранству, у којима поступа као представник УНС-а или само као члан УНС-а, савесно испуњава своју професионалну дужност, водећи рачуна о свом угледу као и угледу УНС-а, а посебно да у свом раду и деловању не крши позитивне прописе и непрекидно се стара о остваривању циљева и начела деловања УНС-а;  
• да пријави адресу и промену адресе на коју га УНС може контактирати и  
• да испуњава друге обавезе преузете према УНС-у.

Под адресом у смислу овог члана подразумева се како адреса за пријем електронске поште, тако и адреса пребивалишта.

Новинарска легитимација

Члан 20.

Изглед и садржину новинарске легитимације одређује Управа посебном одлуком.  
Власник новинарске легитимације је УНС.  
Престанком чланства, члан је дужан да у року од 30 дана врати новинарску легитимацију УНС-а и Међународне федерације новинара УНС-у.

IV - ОБЛИЦИ ОРГАНИЗОВАЊА И РАДА ЧЛАНОВА УНСа

Члан 21.

Облици организовања чланства УНС-а немају и не могу стећи статус правних лица са изузетком дела организације који функционише на Косову и Метохији.  
Чланство се може организовати у Статутом предвиђене облике организовања.  
Облици организовања чланства имају председника и потпредседника, а могу имати и извршни одбор и секретара ако имају више од сто чланова.

Члан 22.

Чланство се може организовати у секције, клубове и друштва.  
Секције су облик организовања чланства према области новинарског рада са најмање 5 редовних чланова УНС-а.  
Клубови као облик организовања чланства се оснивају према територијалном принципу са најмање 5 редовних чланова УНС-а.  
Друштва као облик организовања чланства се оснивају према територијалном принципу са више од 100 редовних чланова УНС-а.

Члан 23.

Секције, клубови и друштва доносе своја правила рада која морају бити у сагласности са Статутом и општим актима УНС-а.

Члан 24.

Облици организовања чланства УНС-а обављају своје послове у складу са циљевима УНС-а и својим правилима.  
  
Послови које облици организовања чланства УНС-а могу обављати су:  
• заштита и унапређивање интереса чланства у регионалним и мањинским медијима;  
• образовање новинара на територији деловања или у врсти новинарске делатности којој припада облик организовања чланства (укључујући али неограничавајући се на: школе новинарства, језика, алата за новинарство и сличне радионице, семинаре, курсеве);  
• осмишљавање и реализација регионалних пројеката;  
• сарадња са сродним домаћим и страним организацијама, државним, покрајинским и локалним органима у циљу заштите и афирмације новинарске професије;  
• додељивање регионалних и локалних награда и  
• други послови који су у складу са Статутом и циљевима УНС-а.

Члан 25.

Облици организовања чланства УНС-а обављају своје послове у сарадњи са органима УНС-а.

Члан 26.

Предлог са иницијативом о организовању облика организовања и доказима о испуњености услова предвиђених овим Статутом подноси се Управи УНС-а.

Одлуку о давању сагласности на организовање и престанак рада било ког облика организовања чланства УНС-а доноси Управа УНС-а која посебним правилником, а у складу са Статутом, може да уреди положај, додатне услове за оснивање, престанак рада и остала питања у вези са облицима организовања чланства унутар УНС-а.  
  
Председник облика организовања чланства може бити биран узастопно два пута.

V - ОРГАНИ УНС

А) СКУПШТИНА УНС-а

Члан 27.

Скупштина је највиши орган УНС.  
Скупштину сачињавају сви чланови УНС-а.

Члан 28.

Скупштина може имати карактер изборне, редовне, тематске и ванредне.  
Редовна Скупштина се одржава годишње.  
Тематска и ванредна Скупштина се одржавају по потреби.

Изборна скупштина се одржава једанпут у 4 године а изузетно може и раније.

Надлежност скупштине

Члан 29.

У надлежности Скупштине су:  
• усвајање Статута и његових измена и допуна;  
• усвајање Кодекса и његових измена и допуна;  
• одлучивање о учлањивању и удруживању УНС-а са домаћим и међународним организацијама, асоцијацијама и савезима;  
• одлучивање о статусним променама УНС-а;  
• одлучивање о престанку рада УНС-а;  
• одлучивање о отуђењу непокретне имовинe УНС-а;  
• усвајање плана и програма рада УНС-a;  
• усвајање правилника и других аката за које је надлежна по овом Статуту;  
• разматрање извештаја о раду Управе и одлучивање о њему;  
• разматрање извештаја Надзорног одбора и одлучивање о њему;  
• разматрање извештаја Суда части и одлучивање о њему;  
• разматрање извештаја Одбор за статутарна питања и одлучивање о њему;  
• разматрање извештаја о материјално-финансијском пословању и одлучивање о њему;  
• утврђивање листе кандидата за органе УНС-а;  
• бирање органа УНС-а;  
• аутентично обавезујуће тумачење Статута и других општих аката које доноси у вршењу своје надлежности, уз претходно прибављено образложено мишљење Одбора за статутарна питања и  
• разматрање других питања из делокруга рада УНС-а и одлучивање о њима.

Члан 30.

Тематска Скупштина расправља о важним питањима рада и организације УНС-а у складу са његовим циљевима и задацима, као и о садржајима његових активности или облицима организовања. Тематске скупштине могу бити посвећене и важним годишњицама, теоријским проблемима, статусним питањима, начинима унапређења новинарске професије и другим питањима од важности за новинаре.  
Тематска Скупштина усваја закључке, препоруке или декларације о расправљаним питањима.

**Ванредна скупштина**

Члан 31.

Ванредна Скупштина расправља искључиво о питању због којег је сазвана и о томе доноси одлуке.

**Сазивање скупштине**

Члан 32.

Скупштине сазива Управа.

Уколико оцени да је располагање имовином и средствима супротно Статуту, ставовима и смерницама Скупштине, ванредну Скупштину, која би се о томе изјаснила и одлучила, може сазвати Надзорни одбор по хитном поступку, уз поштовање рокова из члана 46 овог Статута.

Ванредна Скупштина се може сазвати и на захтев трећине чланства УНС-а, најдуже за 30 дана од дана подношења захтева за њено одржавање. Уколико Управа по овом захтеву не сазове ванредну Скупштину у предвиђеном року, могу је сазвати њени предлагачи.”

**Позив за скупштину**

Члан 33.

Позив за Скупштину са назнаком места и времена одржавања седнице скупштине и са предлогом дневног реда се без прекида објављује на интернет страници УНС-а најмање 15 дана пре одржавања Скупштине.

Радна тела скупштине

Члан 34.

Скупштина ради према пословнику који се утврђује на самој Скупштини, на почетку њеног рада.  
Радна тела Скупштине (председништво, записничар, као и потребне комисије – изборна, за жалбе, и др.), бирају се јавним гласањем на почетку скупштинског рада.  
Верификациона комисија је стално радно тело Скупштине са члановима који су у радном односу или су сарадници УНС-а и има три члана.

Члан 35.

Изборна и ванредна Скупштина изборног карактера пуноправно раде и одлучују ако имају кворум.  
Тематска и редовна Скупштина, осим када се усвајају измене и допуне Статута, Кодекса новинара Србије и правилници, није условљена кворумом.

Кворум и јавност рада

Члан 36.

Скупштински кворум чини присуство 4 одсто чланства од укупног броја редовних чланова УНС-а.

Ако је испуњен кворум, скупштина може да пуноправно ради и одлучује, што утврђује верификациона комисија.

Накнадна промена броја присутних редовних чланова не утиче на пуноважност рада и одлучивања скупштине.  
Уколико се не окупи број редовних чланова потребан за кворум, сазивачи наредну Скупштину заказују на неодржаној седници у року до од 30 дана. Ако ни тада не буде потребан број учесника из става 1 овог члана, кворум чине присутни редовни чланови УНС-а.

Одлучивање о Статуту, Кодексу новинара Србије, имовини , статусним променама и престанку Удружења

Члан 37.

Одлуке о Статуту, Кодексу новинара Србије, располагању непокретном имовином или отуђењу неког њеног дела, давању сагласности на уговоре о припајању или спајању са другим удружењима, и гашењу УНС-а, осталим одлукама о престанку рада УНС-а, доносе се двотрећинском већином гласова присутних редовних чланова у тренутку гласања, а остале одлуке простом већином гласова присутних редовних чланова у тренутку гласања.

Уколико се за одлуке из става један овог члана одлучује тајним гласањем потребна је двотрећинска, односно проста већина гласова оних редовних чланова који су гласали.

Члан 38.

Одлуке о Статуту, Кодексу новинара Србије и отуђењу имовине УНС-а доносе се јавним гласањем.  
Одлуке о избору председника УНС и чланова који улазе у састав органа УНС-а се доносе тајним гласањем.  
Остале одлуке се доносе на начин који утврди Скупштина.

Трајање мандата и начин рада органа

Члан 39.

Мандат органа УНС-а је четири године.

Органи УНС-а раде на седницама које се одржавају уз лично присуство чланова тих органа, а могу бити сазване и одржане путем електронске комуникације и посредством конференцијске везе или другим видом аудио - визуелне комуникације.

Сваки орган доноси правилник о свом раду и начину сазивања и одржавања седница, у складу са одредбама овог Статута.

Члан 40.

Скупштина УНС-а може установити и друге своје органе.  
  
Изузетно, најдуже на период од 6 месеци, Управа и Извршни одбор УНС-а могу посебном одлуком образовати привремене органе и комисије ради обављања конкретног посла који се основаном привременом органу или комисији ставља у надлежност, а који није у надлежности ниједног органа УНС-а или ако се обим посла из надлежности органа УНС-а неочекивано привремено повећао у већем обиму.  
  
Након извршења одређеног посла или протеком одређеног времена, ако се не продужи рок на који су основани, привремени органи и комисије из претходног

става овог члана се гасе и без посебне одлуке органа који их је основао. Рок на који се може продужити рад привремених органа или комисија је још 6 месеци.

Попуњавање састава органа

Члан 41.

Статутом је одређен број чланова у органима УНС-а и радним телима.

У случају спречености некога од чланова органа УНС-а да обавља дужност, остали чланови тог органа могу на његово место кооптирати новог члана. Приликом кооптирања, предност имају лица која су била кандидати за тај орган УНС-а и која су имала највећи број гласова на Скупштини а нису изабрана. Уколико таквих лица нема или одбију да буду кооптирани, чланови органа простом већином бирају новог члана тог органа.

Број кооптираних чланова не сме бити већи од половине броја чланова тог органа изабраних на Скупштини.

Члан 42.

Скупштина УНС бира:  
• председника УНС-а, који је истовремено председавајући и члан Управе;  
• 30 чланова Управе;  
• 5 чланова Надзорног одбора и  
• 5 чланова Суда части.

Расписивање избора

Члан 43.

Управа расписује изборе најкасније 60 дана пре одржавања седнице Скупштине са позивом чланству да може слати своје предлоге са кандидатима за органе УНС-а.

Одлука о расписивању избора се објављује најкасније дан након доношења на седници Управе. Одлука о расписивању избора ће бити објављена на интернет страници УНС-а непрекидно најмање 5 дана од дана објављивања.

Рок за подношење кандидатура је 20 дана од дана објављивања одлуке о расписивању избора.

Рок из претходна два става се не односи на сазивање ванредне Скупштине изборног карактера.

Члан 44.

У оправданим и хитним случајевима, по образложеној одлуци Управе, поступак за избор појединачних органа Скупштине одржава се у скраћеном поступку, на начин и у роковима који су предвиђени овим Статутом за ванредну Скупштину изборног карактера.

Предлагање кандидата за органе УНС-а,

Кандидациона комисија

Члан 45.

Приликом расписивања избора за органе УНС-а, Управа формира кандидациону комисију ради припреме избора и вршења осталих послова предвиђених овим Статутом.  
У састав кандидационе комисије не могу ући чланови Управе.  
Чланови кандидационе комисије не могу бити кандидати за чланове органа УНС-а.  
Сваки редовни члан може да предложи највише једног кандидата за сваки орган УНСа.  
На листу кандидата улазе кандидати које предложи Управа и други кандидати које предложи најмање 5 редовних чланова УНС-а.  
Кандидациона комисија прима образложене предлоге са кандидатима за избор у органе УНС-а.  
Предлог за председника УНС-а мора потписати најмање 30 редовних чланова УНС-а.  
Ако је редовни члан УНС-а уједно и члан органа УНС-а који је предложио кандидате, том члану се не урачунава предлог органа коме члан припада у број кандидата које може да предложи.

Кандидациона комисија проверава благовременост и уредност поднетих кандидатура у року од 5 дана од завршетка рока за подношење кандидатура.  
Кандидациона комисија ће, у року од 20 дана, подносиоцима неуредних кандидатура упутити дописе у којима ће одредити рок од 8 дана од пријема дописа за уређивање неуредних кандидатура.  
Након протека рока из претходног става, кандидациона комисија објављује сама или путем секретаријата уредне и благовремене кандидатуре на интернет страници УНС-а у трајању од 10 дана без прекида. У том периоду, редовни чланови УНС-а могу поднети приговор кандидационој комисији на објављене кандидатуре.  
Рок за решавање по поднетим приговорима из претходног става је 3 дана.

Члан 46.

Ванредна седница Скупштине мора се одржати најкасније у року од 30 дана од дана подношења захтева за њено сазивање.  
Ванредна Скупштина изборног карактера се сазива у складу са овим чланом.  
Управа расписује изборе и заказује ванредну седницу Скупштине изборног карактера најкасније у року од 30 дана од дана подношења захтева за њено сазивање са позивом чланству да може слати своје предлоге са кандидатима за органе УНС-а који су наведени у захтеву за ванредно сазивање седнице Скупштине. Одлука о расписивању избора се обајвљује најкасније дан након доношења. Одлука о расписивању избора се обајвљује на интернет страници УНС-а непрекидно најмање 5 дана од дана објављивања.  
Рок за подношење кандидатура је 10 дана од дана објављивања одлуке о расписивању избора.  
Кандидациона комисија проверава благовременост и уредност поднетих кандидатура у року од 5 дана од завршетка рока за подношење кандидатура.  
Кандидациона комисија неће одредити додатни рок за уређивање неуредних кандидатура.  
Након провере из претходног става, кандидациона комисија објављује сама или путем секретаријата кандидатуре на интернет страници УНС-а у трајању од 5 дана без прекида. У том периоду, редовни чланови УНС-а могу поднети приговор кандидационој комисији на објављене кандидатуре.  
Рок за решавање по поднетим приговорима из претходног става је 3 дана.  
Ако нешто није предвиђено овим чланом, на сазивање ванредне скупштине изборног карактера се примењују опште одредбе предвиђене овим Статутом.

Одредбе о поступку кандидовања и утврђивању коначних листа

Члан 47.

Приликом кандидовања за органе УНС-а, чланство и органи предлагачи би требало посебно да воде рачуна да на листама кандидата буду заступљени кандидати из свих делова Србије, из свих облика организовања чланства, различитих полова и из различитих старосних група, из интерних потпорних фондова УНС-а, како би изабрани органи што боље одразили састав УНС-а и интересе свих његових организационих делова.

Управа може предлагати за свој састав највише до половине постојећих чланова Управе. За друге органе УНС-а, Управа не може предлагати кандидате.

Члан 48.

Управа може имати само један предлог са кандидатима.

На Скупштини се гласа за предложене кандидате појединачно, независно од листе на којој су предложени.  
Листа кандидата може садржати већи број кандидата од броја чланова који се бирају за одређени орган, али не може садржати мање кандидата од броја чланова који се бирају за одређени орган.  
Предложени кандидат мора прихватити кандидатуру писаном изјавом. Изјава дата путем електронске поште се сматра писаном изјавом. Писана сагласност мора бити поднета уз кандидатуру

У Органе УНС-а не могу бити кандидовани чланови, који су истовремено и чланови других новинарских удружења на територији РС, што потврђују писаном изјавом.  
Нико не може бити кандидован за два органа УНС-а.  
Од ограничења из претходног става се изузимају представници УНС-а у органима савеза и асоцијација у којима је УНС оснивач или члан.  
Ако је један кандидат кандидован за више органа УНС-а, у обзир се прихвата кандидатура која је прва пристигла.

Коначну листу кандидата утврђује кандидациона комисија.  
По утврђивању коначне листе кандидата, поређаних по азбучном редоследу, представник кандидационе комисије предаје списак кандидата и пратећу документацију радном председништву Скупштине. Радно председништво предаје примљени списак кандидата и пратећу документацију изборној комисији на даљи поступак.

Члан 49.

Генерални секретар УНС-а непосредно пред изборе израђује посебан печат који чува под кључем којим оверава гласачке листиће у броју који одговара извештају верификационе комисије.  
Изборна комисија организује гласање, пребројава гласове и записнички саопштава резултате избора Скупштини. Записник потписује председник комисије. Члан комисије има право образложеног приговора на записник на околност која може битно утицати на рад комисије. Комисија мора записнички евидентирати поступање комисије по приговору.  
Накнадни изостанак или одлазак неког члана комисије не утиче на рад комисије.  
Чланови изборне комисије не могу бити предлагани за кандидате за органе УНС-а.  
Комисија јавно саопштава Скупштини резултате избора, а изборни материјал се пакује, печати и предаје секретаријату УНС-а на чување одмах по завршетку скупштине.

Члан 50.

Председник УНС-а се бира надполовичном већином гласова редовних чланова скупштине који су гласали.  
Уколико ниједан кандидат не добије већину из претходног става, у другом кругу председник УНС-а бира се између два кандидата који су у првом кругу добили највећи број гласова тако што ће бити изабран кандидат који освоји више гласова.

Члан 51.

У Управу су изабрани првих 30 кандидата са највећим бројем гласова.

Члан 52.

На начин исказан у претходном члану овог статута се бирају и чланови осталих органа УНС-а.  
За сваког појединачно изабраног кандидата за члана у колективне органе УНС-а доноси се посебна одлука која се посебно и уноси у записник.

Б) Председник Удружења новинара Србије

Члан 53.

Председник УНС-а је орган УНС-а и одговорно лице УНС-а, и он представља и заступа УНС у земљи и иностранству.  
Председник УНС-а обавља послове послодавца.  
Председник УНС-а сазива седнице Управе и председава им.  
Председник је по функцији члан и председник Управе.

Председник УНС-а потписује сва акта и одлуке УНС-а, закључује све правне послове са трећим лицима, а уз његову сагласност и Генерални секретар чији ће обим овлашћења и делокруг послова, бити регулисан посебним овлашћењем и регистрован код надлежног органа у складу са законом.  
Мандат председника УНС-а је четири године, са правом на поновни избор, с тим што не може бити биран више од два мандата узастопно.

Члан 54.

Председник УНС-а може, образложеном писаном одлуком, да привремено стави ван снаге одлуку Управе и генералног секретара, као и одлуке које доносе органи облика организовања чланства УНС-а, ако сматра да нису у складу са Законом и Статутом у ком случају је дужан да затражи мишљење Одбора за статутарна питања.

**Члан 55.**

У случају да председник УНС-а буде привремено спречен да обавља ту функцију, замењује га потпредседник кога овласти председник УНС-а.  
У случају да председник не овласти једног потпредседника, овлашћење даје Управа.

В) Управа

Члан 56.

Управа је извршни орган УНС-а који руководи радом УНС-а између две скупштине.

Управу сазива председник УНС-а и председава њеним седницама. Управа има кворум ако седници присуствује већина чланова, а одлуке су пуноважне, ако за њих гласа већина од присутних чланова Управе.  
Надлежности Управе:  
- стара се о остваривању циљева из Статута УНС-а;  
- спроводи одлуке и закључке Скупштине;  
- усваја Завршни рачун (редовни годишњи финансијски извештај)

- усмерава и координира рад облика организовања;  
- стара се о имовини УНС-а;  
- одлучује о оптерећењу имовине;  
- именује генералног секретара УНС-а;  
- бира чланове Извршног одбора;  
- бира из својих редова 2 потпредседника УНС-а;  
- бира чланове Одбора за статутарна питања;  
- одлучује о избору и разрешењу представника УНС-а за рад у другим организацијама, савезима и асоцијацијама чији је УНС оснивач или члан;  
- сарађује са новинарским и другим сродним организацијама и удружењима у земљи и иностранству;  
- одлучује о оснивању и гашењу привредних друштава, фондација и непрофитних организација и доноси оснивачке и нормативне акте, као и њихове измене и допуне, везане за њихов рад;  
- одлучује о оснивању и гашењу интерних потпорних фондова и ~~и~~ даје сагласност на оснивачке и нормативне акте, као и њихове измене и допуне, везане за рад постојећих фондова;

- даје сагласност на оснивачка акта и правила рада облика организовања чланства УНС-а;  
- усваја правилнике и друге акте за које је надлежна по Статуту;  
- разматра извештајe о раду које достављају интерни потпорни фондови и фондације о свом раду и одлучује о њима;  
- поставља уређивачке одборе и уреднике за издања УНС-а;  
- бира представнике УНС-а у међународним организацијама, асоцијацијама и савезима;  
- именује жирије за новинарске награде;  
- оснива одборе и именује чланове одбора за подухвате и акције;  
- доноси правила и правилнике органа и тела које оснива;  
-сазива скупштине УНС-а у складу са Статутом;

- припрема измене и допуне Статута УНС-а

- бира чланове Комисије за жалбе Савета за штампу и чланове комисије за измене и допуне Кодекса новинара Србије

- решава жалбе на одлуке Извршног одбора о пријему у чланство УНС-а;  
- решава жалбе на одлуке Суда части и одлуке Одбора за статутарна питања;  
- доноси правилнике о наградама и другим признањима;  
- доноси правилнике који су неопходни за функционисање УНС-а;  
- доноси правилник о висини чланарине, начину плаћања чланарине,

ослобађању од плаћања чланарине и осталим питањима везаним за

чланарину,  
- одобрава правила оснивања и рада облика организовања чланства;  
- стара се о раду секретаријата УНС-а и  
- обавља и друге послове из своје надлежности.

Када Управа у свом раду иступа као другостепени орган, поступајући по жалбама, у раду Управе не учествују лица која су учествовала у доношењу одлука поводом којих је изјављена жалба“.

Г) Извршни одбор

Члан 57.

Управа из свог састава бира 5 чланова Извршног одбора као свог оперативног тела, у року од 15 дана од избора чланова Управе.  
Извршни одбор спроводи одлуке и закључке Скупштине и обавља послове из надлежности Управе који су му поверени, подноси Управи извештаје по предвиђеним роковима.  
Надлежност Извршног одбора:  
• одлучује о прибављању и располагању покретне имовине УНС-а;

• ради све послове из надлежности Управе који су подложни накнадном одобрењу Управе;  
• креира предлоге нормативних аката за Управу;  
• координира рад облика организовања чланства УНС-а;

• одлучује у првом степену по захтевима за пријем у чланство, мировању статуса члана и о престанку чланства, ако то није у супротности са надлежностима Суда части и Одбора за статутарна питања;  
• констатује престанак чланства у случају неплаћања годишње чланарине;  
• ревидира своје одлуке о пријему у чланство, ако стекне сазнање да приликом пријема у чланство одређеног члана нису били испуњени услови за пријем у чланство или су дате исправе неистините садржине;  
• када стекне сазнање, Извршни одбор доноси одлуку којом констатује промену категорије чланства услед наступања околности које су предвиђене овим Статутом за пријем у одређену категорију чланства и  
• ради друге послове које му повери Управа.

Члан 58.

Извршни одбор бира из својих редова председника и потпредседника.  
Председник Извршног одбора сазива седнице Извршног одбора и њима председава, заступа Извршни одбор, потписује његове одлуке и акта.  
У случају спречености председника, седнице сазива и њима председава потпредседник.

Д) Надзорни одбор

Члан 59.

Надзорни одбор је самостални орган УНС-а.  
Надзорни одбор прати спровођење Статута и скупштинских одлука, контролише финансијско – материјално пословањ~~е~~. О свим уоченим неправилностима обавештава за то надлежне органе УНС-а и подноси извештај Скупштини.  
Надзорни одбор из свог састава бира председника.  
Председник Надзорног одбора сазива седнице Надзорног одбора и њима председава, заступа Надзорни одбор и потписује његове одлуке и акта.  
Надзорни одбор има кворум ако седници присуствује већина чланова а одлуке су пуноважне ако за за њих гласа већина од присутног броја чланова Надзорног одбора.

Члан 60.

Надзорни одбор има право увида у документацију свих органа УНС-а, њихових тела и комисија као и стручних служби УНС-а. Увид се обавља у седишту УНС-а.  
Надзорни одбор УНС-а је истовремено и надзорни орган фондова и фондација УНС-а.

Члан 61.

Надзорни одбор се састаје по потреби а најмање једном годишње.

Ђ) СУД ЧАСТИ

Члан 62.

Суд части је самостални орган УНС-а и он одлучује о представкама за изрицање мера поднетих против чланова УНС-а који не поштују Кодекс новинара Србије.  
Суд части покреће поступак на основу представке других органа УНС-а, појединих чланова, као и на предлог физичких и правних лица изван УНС-а који сматрају да су оштећени новинарским поступком који није у складу са Кодексом новинара Србије.  
О анонимним представкама Суд части не расправља.  
Суд части може и самоиницијативно покренути процедуру за испитивање одређених поступака чланова УНС-а, ако сматра да одређено поступање члана УНС-а није у складу са Кодексом новинара Србије.  
Суд части никоме не може изрећи меру предвиђену овим Статутом ако није благовремено и уредно позван пред Суд части, са јасним указивањем на чин о којем се води поступак и ако му није омогућено да се брани и оправда од оптужби. Суд части може јавно износити мишљење о повредама Кодекса у медијима и организовати јавне расправе о поштовању етичких стандарда.

Члан 63.

Суд части из свог састава бира председника.  
Председник Суда части сазива седнице Суда части и њима председава, заступа Суд части, потписује његове одлуке и акта.

Санкције за повреду Кодекса новинара Србије

Члан 64.

За повреде Кодекса новинара Србије члану УНС-а се могу изрећи следеће мере:  
• опомена, која се доставља члану против кога се води поступак;  
• јавна критика која се објављује на интерент страни УНС-а;  
• привремено искључење из чланства од годину дана, објављује се на интернет страници УНС-а и  
• трајно искључење из чланства, о чему се обавештавају чланство и јавност.  
Привременим или трајним искључењем из чланства УНС-а искљученом члану престају све функције које је обављао у било којем органу УНС-а или другом облику организовања УНС-а.  
Привремено искључени члан губи право да буде биран или именован у органе и тела УНС-а у наредне две године од дана истека рока у којем је био привремено искључен.  
Суд части је дужан да првостепену одлуку достави члану у односу на кога се води поступак и подносиоцу представке, на начин предвиђен чланом 80. став 1.

Жалба

Члан 65.

На изречену меру члан УНС-а може уложити жалбу Управи у року од 15 дана од пријема одлуке Суда части. Одлука Управе је коначна.

Управа УНС-а је дужна да одлучи по жалби на првом следећем заседању након изјављене жалбе и да другостепену одлуку достави Суду части, који је даље доставља члану у односу на кога се води поступак и подносиоцу представке, на начин предвиђен чланом 80. став 1.

Члан 66.  
Суд части се састаје по потреби, а најмање једном годишње.  
Суд части ради на основу Правилника који доноси Управа, у складу са Статутом и Кодексом новинара Србије

Е) ОДБОР ЗА СТАТУТАРНА ПИТАЊА

Члан 67.

Одбор за статутарна питања је самостални орган УНС-а.  
Одбор за статутарна питања има 5 чланова које бира Управа на мандат од 4 године.  
Председника и потпредседника Одбора за статутарна питања бирају чланови међу собом простом већином гласова присутних чланова.  
Председник Одбора за статутарна питања сазива седнице Одбора за статутарна питања и њима председава, заступа Одбор за статутарна питања, потписује његове одлуке и акте.

Члан 68.

Одбор за статутарна питања сарађује са најмање два сарадника, стручна лица, из УНС-а или изван УНС-а, а ради давања смерница у тумачењу или припреми предлога или нацрта предлога општих аката УНС-а. Сарадници не улазе у кворум за рад и одлучивање Одбора за статутарна питања.  
Одбор за статутарна питања се састаје према потреби.

Надлежност

Члан 69.

Одбор за статутарна питања, по образложеном захтеву овлашћеног подносиоца:  
• даје предлоге измена и допуна Статута и других општих аката УНС-а, као и нацрте ради израде предлога Статута и других општих аката УНС-а;  
• тумачи Статут и друге опште акте УНС-а;  
• покреће поступак за изрицање дисциплинских мера услед злоупотреба новинарске легитимације, злоупотреба поверених овлашћена и других повреда дужности члана, повреде Статута или општег акта УНС-а

• изриче дисциплинске мере предвиђене овим Статутом.  
Повреде Статута и општих аката УНС-а се могу учинити и чињењем или нечињењем тј. пропуштањем да се поступи по обавези из Статута или општег акта УНС-а.  
Овлашћени подносиоци захтева за изрицање дисицплинских мера су органи УНС-а, поједини чланова УНС-а, као и физичка и правна лица изван УНС-а, која сматрају да је одређеним поступком члана, председника, представника или члана органа УНС-а, повређен Статут и други општи акт.

Члан 70.

Одбор за статутарна питања је дужан да по поднетом захтеву одлучу у року од 30 дана.  
Одбор за статутарна питања неће поступати по анонимним захтевима.  
Одбор за статутарна питања не покреће поступке на сопствену иницијативу.  
Тумачења Одбора за статутарна питања нису обавезујуће природе.

Члан 71.

Никоме се не може изрећи дисциплинска мера предвиђена Статутом ако није благовремено и уредно позван пред Одбор за статутарна питања, са јасним указивањем на поступак за који се сматра да представља повреду Статута и других општих аката УНС-а и ако му није омогућено да се брани од оптужби које му се стављају на терет.  
Никоме се не може изрећи дисциплинска мера за повреду одредаба Статута и других општих аката УНС-а, ако те одредбе нису биле важеће у време када је акт повреде учињен.  
Накнадни престанак важења одредаба Статута и других општих аката УНС-а за које се сматра да су повређене чињењем, нечињењем или пропуштањем по обавези члана у односу на који се води поступак, не утиче на покретање и вођење поступка, изрицање дисциплинске санкције или њено спровођење.  
Одбор за статутарна питања поступа само по оним захтевима који се односе на чињенице које су се догодиле након конституисања Одбора за статутарна питања.

Члан 72.

За повреде Статута и других општих аката УНС-а, члану УНС-а се могу изрећи следеће дисциплинске мере:  
• Опомена;  
• привремена суспензија чланства до 6 месеци;  
• искључење из чланства, о чему се обавештавају чланство и јавност.  
Опомена се изриче ако је повреда Статута и општег акта УНС-а мањег значаја и ако нема тежих последица по функционисање УНС-а и његових органа.  
Привремена суспензија чланства до 6 месеци се изриче за теже повреде Статута и општег акта УНС-а или ако су наступиле теже последице по функционисање УНС-а. Искључење из чланства се изриче за грубе и злонамерне повреде Статута и општег акта УНС-а или ако је лице у односу на које се води поступак учинило кривично дело или прекршај у вези са радом УНС-а и његових органа, што се доказује правноснажном кривичном пресудом надлежног суда или коначним решењем надлежног органа.  
Одбор за статутарна питања није надлежан да одлучује о накнади штете која је настала повредом одредаба Статута и општих аката УНС-а.

Члан 73.

Одбор за статутарна питања је дужан да првостепену одлуку достави лицу у односу на које се води поступак и подносиоцу захтева.  
На изречену дисциплинску меру члан УНС-а може уложити жалбу Управи у року од 15 дана. Одлука Управе је коначна.  
Управа УНС-а је дужна да одлучи по жалби на првом следећем заседању након изјављене жалбе и да другостепену одлуку достави Одобру за статутарна питања, који је доставља лицу у односу на које се води поступак и подносиоцу захтева.

Члан 74.

Одбор за статутарна питања ради на основу Правилника који доноси Управа, у складу са Статутом и Кодексом новинара Србије.

Ж) Генерални секретар УНС-а

Члан 75.

Генерални секретар УНС-а је пословодни орган Управе УНС-а стара се о континуитету свих послова у складу са циљевима и задацима УНС-а и о томе редовно обавештава Управу и остале органе.  
Изражава ставове УНС-а у јавности,  
Генерални секретар руководи секретаријатом УНС-а.  
Генералног секретара УНС-а бира Управа на основу јавног конкурса, на мандатни период од 5 година.  
Генерални секретар УНС-а не може бити члан ниједног органа УНС-а.  
Генерални секретар УНС-а је у радном односу док траје функција на коју је изабран, па престанком функције на било који начин, генералном секретару престаје и радни однос у УНС-у.  
За генералног секретара може бити именован члан УНС-а који испуњава услове које својим актом одреди Управа.

Члан 76.

Дужности, права и радне обавезе генералног секретара утврђују се посебним уговором.

Члан 77.

У оквиру УНС-а постоје интерни потпорни фондови.  
УНС има интерни потпорни фонд „Фонд солидарности Јован и Жинет Пантелић“и интерни потпорни фонд „Добрица Кузмић“.  
Интерни потпорни фондови у свом раду и располагању средствима поштују принципе солидарности и узајамности међу члановима УНС-а.  
Интерни потпорни фондови немају својство правног лица нити могу стећи тај статус.  
Чланови УНС-а су и чланови Фонда „Добрица Кузмић“. Особе које нису чланови УНС-а не могу бити чланови Фонда „Добрица Кузмић“. Осим чланова УНС-а и особе које нису чланови УНС-а могу бити чланови „Фонда солидарности Јован и Жинет Пантелић “.  
Стручна служба УНС-а обавља административне и рачуноводствене послове Фондова.  
Контролу рада и финансијског пословања обавља Надзорни одбор УНС-а.  
Интерни потпорни фондови свој рад и организацију уређују сопственим правилима, на које сагласност даје Управа УНС-а.  
Правила које доносе интерни потпорни фондови морају бити у складу са Статутом УНС-а.

А) ИНТЕРНИ ПОТПОРНИ ФОНД “ФОНД СОЛИДАРНОСТИ ЈОВАН И ЖИНЕТ ПАНТЕЛИЋ”

Члан 78.

У тежњи да развија солидарност чланова УНС-а и да им пружа помоћ, као и породицама чланова УНС-а, и у тежњи за сталним побољшањем услова живота и рада чланова УНС-а, као интерни фонд у оквиру укупних средстава УНС-а делује интерни потпорни фонд “ Фонд солидарности Јован и Жинет Пантелић“  
УНС материјално и морално помаже остваривање задатака “Фонда солидарности Јован и Жинет Пантелић ”.

“Фонд солидарности Јован и Жинет Пантелић ” је самосталан у раду и одлучивању о својим средствима, у складу са Статутом УНС-а, а његово пословање се обавља преко посебног рачуна или подрачуна УНС-а.

Члан 79.

Развијајући новинарску солидарност 2. јуна 2004. године Управа УНС-а одлучила ја да оснује интерни потпорни фонд, дајући му име Добрице Кузмића, председника УНС-а у периоду од 1933–1938. године, у чијем мандату је највише учињено на јачању солидарности чланова УНС-а и унапређењу УНС-а.  
Интерни потпорни фонд "Добрица Кузмић" образован је ради пружања различитих видова помоћи, на коју право полажу сви чланови УНС-а.  
Фонд „Добрица Кузмић” је самосталан у раду и одлучивању о својим средствима, у складу са Статутом УНС-а, а његово пословање се обавља преко посебног рачуна или подрачуна УНС-а.

Члан 80.

Све појединачне одлуке органа УНС-а које се односе на статус, права или обавезе чланова УНС-а, достављају се електронским путем, на имејл адресу која је у евиденцији чланова УНС-а. У случају да члан нема имејл адресу, достава се врши препорученом поштом на адресу члана која је у евиденцији чланова УНС-а.

У случају да се достављање није могло успешно извршити на начине из претходног става, одлука се истиче на огласној табли УНС-а. Протеком 8 дана од објаве на огласној табли, одлука се сматра достављеном. О истицању одлуке на огласној табли сачињава се посебан записник у који се уноси број под којим је одлука донета, датум доношења одлуке, датум истицања на огласној табли и датум скидања са огласне табле.

Општи акти које доносе органи УНС-а објављују се на интернет страници УНС-а наредног дана од дана доношења, уз датум када је акт објављен. Дан објаве општег акта на интернет страници УНС-а се сматра даном сазнања чланства УНС-а за тај акт.

VIII - НАГРАДЕ И ПРИЗНАЊА  
Члан 81.

Сваке године на Дан УНС-а, 21. децембра, додељују се награде за најуспешнија новинарска остварења.  
На основу Правилника, награде додељује жири кога именује Управа.  
У сваком жирију је по правилу заступљен и неко од претходних добитника награде.

Члан 82.

Награде УНС-а су:  
1. Награда за животно дело.  
Награда се додељује за укупан рад и запажене доприносе у новинарству, а у једној години могу је добити два новинара.  
2. Награда „Златна повеља“.  
Награда се додељује за рад и допринос новинарству и развој новинарске организације. Може се доделити једном добитнику годишње.  
3. Награда „Димитрије Давидовић”.  
Награда се додељује за најбољи годишњи уређивачки концепт и остварење и у једној години може имати једног добитника.  
4. Награда „Лаза Костић”.  
Награда се додељује за новинарско стваралаштво према облицима новинарског изражавања:  
• вест или извештај;  
• репортажа;  
• карикатура.  
Награда се додељује за ауторске прилоге у медијима, а у једној години у свакој категорији може имати по једног добитника.

5.Награда „Јарослав Пап“

Награда се додељује за фотографију објављену у медијима и може имати једног добитника.  
6. Награда „Александар Тијанић“.  
Ова награда се додељује за борбеност у новинарском изражавању  
7. „Награда Богдан Тирнанић”.  
Награда се додељује за најбољи коментар или колумну у претходној години.  
8. Специјална награда „Жика М. Јовановић”.  
Награда се додељује за годишњи допринос историји штампе и новинарства, за теоријске радове о новинарству и публицистичка дела, а може имати једног добитника годишње.  
9. Плакета 50 година чланства у УНС-у.

10. Награда „Ђоко Вјештица“.

Награда се додељује за новинарску хуманост.  
11. Награда „Милорад Додеровић“

Награда се додељује за допринос развоју новинарства у локалној заједници, сваке друге године.

12. Награда „ Пера Тодоровић“

Награда се додељује за фељтон сваке друге године

Управа може установити и друга посебна признања за изузетно вредан и запажендопринос професији.

Члан 83.

Правилнике о наградама доноси Управа.

Члан 84.

За награде из члана 82 овог Сатута могу бити кандидовани и аутори који нису чланови УНС-а.

Члан 85.

Свака од ових награда може бити додељена и новинарима из других земаља за дела и прилоге предвиђене у члану 82, а која се садржајем односе на Србију.

IX - ИМОВИНА И СРЕДСТВА  
Члан 86.

Имовина УНС-а се састоји од непокретне и покретне имовине.  
О покретној имовини стара се Управа.  
О располагању покретном имовином одлучује Управа и даје смернице за управљање њоме Извршном одбору и генералном секретару.  
Одлуку о стављању хипотеке на имовину доноси две трећине од укупног броја чланова Управе и тај терет може да износи до половине тржишне вредности непокретне имовине УНС-а.

Члан 87.

Средства УНС-а се састоје од:  
• чланарине;  
• прихода од издавања просторија у закуп;  
• доприноса чланова и организација;  
• пословне делатности предвиђене овим Статутом;  
• поклона и завештања;  
• спонзорства, донација, пројектних активности и  
• других законом предвиђених извора прихода.

Члан 88.

О средствима у текућем пословању стара се Управа, а по њеном овлашћењу Извршни одбор и генерални секретар УНС-а.

Члан 89.

Непокретна имовина УНС-а се може отуђивати само на основу одлуке Скупштине.

X – СЕКРЕТАРИЈАТ  
Члан 90.

Административне и друге стручне послове за потребе УНС-а обављају радници секретаријата.

Члан 91.

За сложеније стручне послове за потребе УНС-а, лице које заступа и представља УНС и генерални секретар могу ангажовати и друга лица.

XI - ИЗМЕНА И ДОПУНА СТАТУТА  
Члан 92.

Измене и допуне Статута су у искључивој надлежности Скупштине.

Члан 93.

Предлоге измена и допуна Статута Управи могу доставити сви органи УНС-а, организациони облици, као и поједини чланови УНС-а, најкасније два месеца пре одржавања Скупштине.  
Иницијативу за измене и допуне Статута Управа објављује на сајту УНС-а најкасније 75 дана пре одржавања Скупштине и обавештава чланство.  
Управа треба да вреднује све предлоге и оформи коначан предлог измена и допуна Статута, који може да садржи и алтернативне предлоге.  
Предлоге измена и допуна Статута, уз образложење, припрема Управа и доставља их на увид чланству најкасније месец дана пре одржавања Скупштине.

Члан 94.

Скупштина одлучује само о предлозима измена и допуна поднетих у складу са чланом 93. Статута.  
На самој Скупштини се не може мењати формулација поднетих предлога, нити се могу подносити нови предлози.

XII - ПРЕЛАЗНЕ И ЗАВРШНЕ ОДРЕДБЕ  
Члан 95.

УНС може престати са радом искључиво одлуком Скупштине.

Члан 96.

У случају престанка рада УНС-а имовина и средства УНС-а припадају Београдском универзитету за студије новинарства.  
У случају да се не може поступити на начин одређен овим Статутом за расподелу имовине, скупштина УНС-а ће пре одлуке о гашењу УНС-а одлучити о томе ко ће бити прималац имовине УНС-а након гашења.

Члан 97.

Овај Статут ступа на снагу усвајањем на Скупштини УНС-а.  
Статут се одмах након доношења објављује на интернет страници УНС-а.

Члан 98.

Постојећи облици организовања чланства УНС-а су дужни да у року од 6 месеци ускладе свој рад и акте са Статутом и предају Управи УНС-а на одобрење.  
Постојећи фондови који су Статутом предвиђени као интерни потпорни фондови, дужни су у року од 6 месеци да ускладе своја интерна правила са Статутом и да их поднесу Управи на сагласност.

Члан 99.

Поступци започети за време важења претходног Статута, окончавају се по одредбама тог Статута, осим уколико одредбе овог Статута нису повољније у конкретном случају.

Представници органа УНС-а за које нису расписани и одржани избори у време доношења овог Статута, настављају са радом до истека мандата на који су изабрани.

У Београду, 21.12.2024.године

ПРЕДСЕДАВАЈУЋИ СКУПШТИНЕ

Слободан Ћирић